મૂળ કચ્છી વીસા ઓસવાળ સ્થાનકવાસી જૈન અને કિંગ્સ સર્કલમાં રહેતો ૪૬ વર્ષનો મનીષ ૨૭ જુલાઈએ રાતના એક વાગ્યે લોહીલુહાણ હાલતમાં દાદર (વેસ્ટ)ના પ્લાઝા સિનેમા પાછળ આવેલા સેનાપતિ બાપટ માર્ગ પર પોલીસને મળ્યો હતો. તેના પગમાં કોઈ તીક્ષ્ણ હથિયારથી વાર કરવામાં આવ્યો હતો. પોલીસ તરત જ મનીષને સાયન હૉસ્પિટલમાં લઈ ગઈ હતી. તેના ગજવામાંથી મળેલા આઇડેન્ટિટી કાર્ડ પરથી પોલીસે મનીષના ઘરે સમાચાર આપ્યા હતા. આ સમયે સમાજમાં એવા સમાચાર પ્રસર્યા હતા કે મનીષ રાતના બાઇક પર આવી રહ્યો હતો ત્યારે તેને લૂંટવાના પ્રયાસમાં કોઈએ તેના પર છરીથી પગમાં વાર કર્યો હતો. મનીષ પરિણીત છે અને તેને એક પુત્ર છે.